Gömöri György

*Ki ez...*

Ki ez a vérmes öregúr, aki éjjelente

ifjúsága emlékeivel álmodik és nappal

próbálja megóvni mindet a lassú foszladástól?

Aki csehovi szalmakalapban rója párjával

mindennapos sétáit a kihalt

utcákon vagy a parkban, ahol zajos kacsák

búvárkodását figyeli, meg a túl mohó galambok

sürgését, ahogy az ösvényen keresnek friss magot?

Ki ez az öregúr, s vajon mi élteti?

Nemzedéke lassan kihal és nem tud már

igazságot tenni ott, ahol színleg új,

de ősrégi mítoszok és pőre hatalmi érdekek

döntik el, kit kell gyalázni és kiket

kell ájtatos szemforgatással ünnepelni.